নিয়ন্ত্রক সংস্থাটি এ জন্য একটি প্রবিধানমালা তৈরির কাজ করছে। প্রবিধানমালাটির নাম দেওয়া হয়েছে নিরাপদ খাদ্য (খাদ্য স্পর্শক) প্রবিধানমালা, ২০১৮। প্রবিধানমালায় কোন ধরনের প্যাকেট বা মোড়ক ব্যবহার করা যাবে বা যাবে না তার বিস্তারিত নিয়ম-নীতি থাকছে। নিরাপদ খাদ্য আইন, ২০১৩ (২০১৩ সনের ৪৩ নং আইন) এর ৮৭ ধারার ক্ষমতাবলে নিরাপদ খাদ্য কর্তৃপক্ষ আইনের ধারা ৩২ এর আলোকে খাদ্যদ্রব্য প্যাকেটজাত করার উপকরণ নিয়ে এটি প্রণয়ন করা হয়েছে, যা এরই মধ্যে মতামতের জন্য সংস্থাটির ওয়েবসাইটে প্রকাশ করা হয়েছে। প্রবিধানমালায় খাদ্যের স্পর্শক বলতে সেই সব উপকরণকে বোঝানো হয়েছে, যা খাদ্যের সংস্পর্শে আসার সম্ভাবনা আছে, এরই মধ্যে খাদ্যের সংস্পর্শে এসেছে অথবা যা খাদ্যের সংস্পর্শে আসতে পারে।